《登天门山最高顶》
清代·侯坤

大江之水势，如万马奔腾去不回，兹山又如横江铸铁不与通往来。

何年却经五丁力士手，神斤鬼斧劈出两扇天门开。

我登东梁最高顶，混茫莫辨水天影。松下野樵枕石眠，谡谡山风吹不醒。

凌虚忽然似乘舟，水云荡漾山欲流。须臾白浪洗出接天千尺练，当空一雁摩清秋。

千林万壑敛暝色，且叩禅关卧花窟。夜深更欲呼山僧，披衣同看波心月。

作者简介：侯坤，字盘石，无为人。乾隆丁酉拔贡，官广东盐运司经历，署运同，有《蠹竹山房诗集》。